Chișinăul nu va negocia deocamdată un nou acord cu furnizorul rus de gaze naturale Gazprom, ci se va concentra asupra finalizării proiectului de conectare la sistemul de gazoducte din România, a declarat ministrul economiei, Chiril Gaburici, într-o emisiune televizată, potrivit Interfax, citat de paginaderusia.ro.





Actualul contract cu concernul rusesc expiră la sfârșitul anului 2019. Gaburici a explicat că după finalizarea gazoductului Chișinău-Ungheni, Moldova va avea acces la surse alternative de gaze, și implicit o poziție mai bună la eventualele negocieri.





„Atunci va fi concurență și toți se vor lupta să ne aibă drept client”, a spus Gaburici.





În prezent Moldova cumpara gaze rusești în baza contractului cu Gazprom semnat in 2008, care se reînnoiește anual.





Construcția gazoductului Chișinău-Ungheni, care este continuarea celui dintre Iași și Ungheni, este programată să înceapă luna aceasta, și ar urma să fie finalizata peste zece luni.